ΓΡΑΠΤΗ ΕΡΩΤΗΣΗ E-1642/98

υποβολή: Christoph Konrad (PPE) προς την Επιτροπή

(29 Μαΐου 1998)

Θέμα: Η τήρηση των όρων της Ευρωπαïκής Ένωσης για τη χορήγηση ενισχύσεων στον τομέα του Χάλυβα

1. Η Ευρωπαϊκή Ένωση έλαβε στις 19.10.1994 απόφαση σχετικά με τον νόμο της Ιταλικής Κυβέρνησης αριθ. 481 της 3ης Αυγούστου του 1994 για την προώθηση της αναδιάρθρωσης στον τομέα του χάλυβα. Η Επιτροπή διατύπωσε σειρά προϋποθέσεων για τη χορήγηση ενισχύσεων. Εν συνεχεία χορηγήθηκαν κρατικές ενισχύσεις σε περισσότερο από 30 περιπτώσεις. Προέβη η Επιτροπή σε έλεγχο εάν είχαν πληρωθεί οι όροι ( μείωση του παραγωγικού δυναμικού κλπ.);

2. Σε ορισμένες περιπτώσεις απαγορεύθηκε η χορήγηση ενισχύσεων βάσει του νόμου 481 σε ιταλικές επιχειρήσεις. Ποιά είναι τα μέσα εποπτείας που διαθέτει η Ευρωπαϊκή Επιτροπή ώστε να παρακολουθεί ότι οι ενισχύσεις δεν κατευθύνονται δι' άλλης οδού προς αυτές τις επιχειρήσεις;

3. Θεωρεί η Ευρωπαϊκή Επιτροπή ότι ενδείκνυται η ενημέρωση της κοινής γνώμης όσον αφορά το θέμα της τήρησης από τα κράτη μέλη της απαγόρευσης χορήγησης ενισχύσεων ή των όρων που απαιτούνται για την έγκρισή τους από την Ευρωπαϊκή Επιτροπή; Είναι της γνώμης η Ευρωπαϊκή Επιτροπή ότι κάποια μεγαλύτερη διαφάνεια θα μπορούσε να βελτιώσει την πειθαρχία στην ΕΕ στο θέμα της χορήγησης ενισχύσεων;

Απάντηση του κ. Van Miert εξ ονόματος της Επιτροπής

(1 Ιουλίου 1998)

Στο πλαίσιο της εφαρμογής του ιταλικού νόμου αριθ. 481 της 3ης Αυγούστου 1994, σχετικά με την αναδιάρθρωση των ιταλικών ιδιωτικών επιχειρήσεων σιδήρου και χάλυβα, η Επιτροπή έλαβε 44 κοινοποιήσεις κρατικών ενισχύσεων βάσει του άρθρου 4 του παλαιού κώδικα κρατικών ενισχύσεων στη βιομηχανία σιδήρου και χάλυβα.

Κατά την έγκριση του εν λόγω ιταλικού νόμου, η Επιτροπή, αφού διαπίστωσε ότι ήταν σύμφωνος με τον κώδικα ενισχύσεων στη βιομηχανία σιδήρου και χάλυβα και ιδίως με τις διατάξεις του άρθρου 4, υποχρέωσε τις ιταλικές αρχές να κοινοποιούν εκ των προτέρων κάθε περίπτωση εφαρμογής του νόμου αυτού. Στην ίδια απόφαση προβλεπόταν ότι μια επιχείρηση, για να μπορέσει να λάβει ενισχύσεις κλεισίματος, πρέπει να συνέχιζε την παραγωγή της, κατά μέσο όρο, για τουλάχιστον ένα οκτάωρο ημερησίως, επί πέντε ημέρες ανά εβδομάδα, για όλη τη διάρκεια του 1993 και μέχρι το Φεβρουάριο του 1994, κατά την κοινοποίηση στην Επιτροπή του νομοθετικού διατάγματος αριθ. 103.

Η Επιτροπή επέτρεψε αφενός 34 περιπτώσεις ενισχύσεων που είχαν ως αποτέλεσμα μειώσεις παραγωγικής ικανότητας ανώτερες των 5 εκατ. τόνων επιμήκων προϊόντων θερμής έλασης και, αφετέρου, αρνήθηκε τη χορήγηση έγκρισης σε 10 άλλες περιπτώσεις διότι από τα στοιχεία που είχε στη διάθεσή της προέκυπτε ότι οι σχετικές επιχειρήσεις, παρότι ικανοποιούσαν τις υπόλοιπες προϋποθέσεις του κώδικα ενισχύσεων στη βιομηχανία σιδήρου και χάλυβα, δεν συνέχιζαν κανονικά την παραγωγή τους κατά τη στιγμή του κλεισίματός τους.

Οι ιταλικές αρχές ενημερώνουν συστηματικά την Επιτροπή για την αναληφθείσα διαδικασία αποξήλωσης, η οποία είχε ως αποτέλεσμα τη διάλυση όλων των παραγωγικών εγκαταστάσεων χάλυβα των επιχειρήσεων - δικαιούχων των ενισχύσεων. Εξάλλου, από τις πληροφορίες που έχει στη διάθεσή της η Επιτροπή προκύπτει ότι οι ιταλικές επιχειρήσεις για τις οποίες η Επιτροπή αρνήθηκε τη χορήγηση των εν λόγω ενισχύσεων, δεν έλαβαν καμία άλλη ενίσχυση η υπό οποιαδήποτε μορφή.

Όσον αφορά το τελευταίο σημείο της ερώτησης του Αξιότιμου Μέλους του Κοινοβουλίου, πρέπει να υπογραμμιστεί ότι, κατά τη διάρκεια των τελευταίων αυτών ετών, η Επιτροπή κατέβαλε σημαντικές προσπάθειες για την όσο το δυνατόν μεγαλύτερη διαφάνεια των διοικητικών διαδικασιών σε θέματα κρατικών ενισχύσεων, στο πλαίσιο του κοινοτικού δικαίου. Αμέσως μόλις διαπιστωθούν παραβιάσεις των κοινοτικών κανόνων, η Επιτροπή εκδίδει αποφάσεις που δημοσιεύονται πλήρως στην Επίσημη Εφημερίδα, και συνοδεύονται στις περισσότερες περιπτώσεις από ανακοίνωση στον τύπο.